הוקפאה פעילותו של דני סימן, ראש יחידת המדיה האינטראקטיבית במערך ההסברה הלאומי, במשרד ראש הממשלה. ל”הארץ” נודע כי ההחלטה התקבלה בעקבות הפרסום ב”הארץ” על פוסטים פוגעניים וגזעניים שכתב סימן בדף הפייסבוק הפרטי שלו. אתמול קיבל סימן הנחיה שלא לעסוק בכל פעילות שקשורה למערך ההסברה הלאומי עד הודעה חדשה. עוד נודע כי בשבועות האחרונים ביקשו מנהליו של סימן כמה פעמים שיחדול לפרסום פוסטים פוגעניים בדף שלו, כולל הנחיה אחת בכתב.